ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ՀՈՒՆԻՍԻ 18-Ի N 867-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ»  ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
 
1. Անհրաժեշտությունը
Սույն նախագծի ընդունումը պայմանավորված է Հայաստանի Հանրապետությունում ցեմենտի ներքին շուկայում ձևավորված իրավիճակով։
Հայաստանի Հանրապետության կառավարության 2026 թվականի հունիսի 18-ի N 867-Ն որոշմամբ երրորդ երկրներից ցեմենտի ներմուծման նկատմամբ սահմանվել են ժամանակավոր սահմանափակումներ և ներմուծման լիցենզավորման կարգավորում, որի արդյունքում յուրաքանչյուր տոննայի համար գանձվում է 8000 դրամ պետական տուրք։
Ներկայումս առկա են լոգիստիկ բարդություններ ցեմենտի ներկրման հետ, ինչը ավելացնում է բեռնափոխադրման արժեքները ու ժամկետները, և գործող կարգավորման կիրառման արդյունքում ևս ներքին շուկայում առաջարկի և պահանջարկի հարաբերակցության փոփոխությունը նպաստել է ցեմենտի իրացման մրցակցային անհավասար պայմանների ձևավորմանը։
Հաշվի առնելով ձևավորված իրավիճակը՝ անհրաժեշտություն է առաջացել վերանայել ներմուծման նկատմամբ գործող ժամանակավոր սահմանափակման պահպանման նպատակահարմարությունը և ապահովել ներքին շուկայում ցեմենտի բավարար առաջարկի և իրացման համար առավել հավասարակշռված մրցակցային պայմանների ձևավորման անհրաժեշտ նախադրյալներ։
2. Ընթացիկ իրավիճակը և խնդիրները
Ցեմենտի ներքին շուկայի կայունության ապահովման և տեղական արտադրողների համար մրցակցային պայմանների բարելավման նպատակով վերջին տարիներին երրորդ երկրներից ցեմենտի ներմուծման նկատմամբ կիրառվել են ժամանակավոր սահմանափակումներ և լիցենզավորման մեխանիզմներ։
2026 թվականի հունիսի 18-ի N 867-Ն որոշմամբ գործող կարգավորման շարունակականության ապահովման պայմաններում ցեմենտի ներմուծումը հիմնականում իրականացվում է Իրանի Հանրապետությունից։ Միաժամանակ, ներքին շուկայում առկա է ցեմենտի պահանջարկի ամբողջական չբավարարման խնդիր, ինչի պայմաններում գործող սահմանափակումների պահպանումը սահմանափակում է այլ երկրներից ցեմենտի ներմուծման հնարավորությունները։
Նման պայմաններում սահմանափակման վերացումը հնարավորություն կտա ընդլայնել ցեմենտի ներմուծման աշխարհագրությունը և անհրաժեշտության դեպքում ներմուծումներ իրականացնել նաև այլ երկրներից, մասնավորապես՝ Վրաստանից, ինչը կնպաստի ներքին շուկայում ցեմենտի առաջարկի ավելացմանը և պահանջարկի առավել ամբողջական բավարարմանը։
Վերոգրյալով պայմանավորված՝ նպատակահարմար է ուժը կորցրած ճանաչել Հայաստանի Հանրապետության կառավարության 2026 թվականի հունիսի 18-ի N 867-Ն որոշումը։
Միաժամանակ, երրորդ երկրներից ցեմենտի ներմուծման նկատմամբ գործող լիցենզավորման պահանջի վերացման արդյունքում ներմուծման լիցենզիայի տրամադրման համար «Պետական տուրքի մասին» օրենքով սահմանված պետական տուրքը չի գանձվելու, քանի որ ներմուծումը լիցենզավորման ենթակա չի լինելու։ Սահմանված պետական տուրքի համապատասխան դրույքաչափը կարող է կիրառվել հետագայում՝ ըստ անհրաժեշտության երրորդ երկրներից ցեմենտի ներմուծման նկատմամբ լիցենզավորման պահանջի և համապատասխան սահմանափակման կրկին սահմանման դեպքում։
3. Տվյալ բնագավառում իրականացվող քաղաքականությունը
Տվյալ բնագավառում իրականացվող քաղաքականությունն ուղղված է ցեմենտի ներքին շուկայի բնականոն գործունեության, բավարար առաջարկի ապահովման, մրցակցային միջավայրի պահպանման և շուկայի մասնակիցների համար հավասարակշռված մրցակցային պայմանների ապահովմանը։
4. Կարգավորման նպատակը և բնույթը
Նախագծի նպատակն է դադարեցնել 2026 թվականի հունիսի 18-ի N 867-Ն որոշմամբ սահմանված կարգավորման գործողությունը՝ հաշվի առնելով ցեմենտի շուկայում ձևավորված իրավիճակը և դրա հետագա կարգավորման անհրաժեշտությունը։
5. Նախագծի մշակման գործընթացում ներգրավված ինստիտուտները և անձիք
Նախագիծը մշակվել է Հայաստանի Հանրապետության էկոնոմիկայի նախարարության կողմից՝ հաշվի առնելով ցեմենտի ներքին շուկայում ձևավորված իրավիճակը, ինչպես նաև տնտեսավարող սուբյեկտների առաջարկությունները։
6. Ակնկալվող արդյունքը
Նախագծի ընդունմամբ կապահովվի ցեմենտի ներմուծման նկատմամբ գործող կարգավորման վերանայումը և շուկայի ընթացիկ պայմաններին համապատասխան կարգավորման ապահովումը։
7. Կապը ռազմավարական այլ փաստաթղթերի հետ
Նախագիծը համահունչ է Հայաստանի Հանրապետության տնտեսական քաղաքականության շրջանակներում ներքին շուկայի բնականոն գործունեության, մրցակցային միջավայրի պահպանման և սպառողների շահերի պաշտպանության նպատակներին։ 
          8․  Այլ տեղեկություններ (եթե այդպիսիք առկա են)
Նախագծի ընդունմամբ այլ իրավական ակտերում փոփոխություն կատարելու անհրաժեշտություն չի առաջանում։
